საქართველო-ისრაელის ურთიერთობები

**საქართველო-ისრაელის ურთიერთობები** — ორმხრივი დიპლომატიური, პოლიტიკური, ეკონომიკური, სავაჭრო, სამხედრო და კულტურული კავშირები, რომლებიც წლებია სხვადასხვა სფეროებში ძლიერდება. ეს ურთიერთობები დამყარდა 1992 წლის 1 ივნისს, ხოლო საქართველოს აქვს საელჩო თელ-ავივში, ხოლო ისრაელს – თბილისში.

## დიპლომატიური ურთიერთობები 
ისრაელში 120,000 ქართველი ებრაელი ცხოვრობს, ხოლო საქართველოში – 13,000 ებრაელი. ისრაელი აღიარებს საქართველოს ტერიტორიულ მთლიანობას და მოუწოდებს კონფლიქტის მშვიდობიანად მოგვარებისკენ.

2018 წლის დეკემბერში ისრაელის საგარეო საქმეთა მინისტრის მოადგილე ციპი ჰოტოველი საქართველოში სალომე ზურაბიშვილის ინაუგურაციის ცერემონიას ეწვია. შეხვედრები გაიმართა საქართველოს პრეზიდენტთან, პრემიერ-მინისტრთან და საგარეო საქმეთა მინისტრთან, სადაც განიხილეს საელჩოს თელ-ავივიდან იერუსალიმში გადატანის საკითხი.

### მნიშვნელოვანი ვიზიტები 
* 1995 წლის 17-19 ივნისი – ედუარდ შევარდნაძის ვიზიტი ისრაელში;
* 1998 წლის 13-14 იანვარი – ედუარდ შევარდნაძის ვიზიტი;
* 2000 წლის 5-7 იანვარი – პრეზიდენტის ედუარდ შევარდნაძის ვიზიტი;
* 2007 წლის 22-24 ოქტომბერი – საქართველოს საგარეო საქმეთა მინისტრის გელა ბეჟუაშვილის ვიზიტი;
* 2008 წლის 14-15 მაისი – მიხეილ სააკაშვილის ვიზიტი;
* 2018 წლის 1 მაისი – საქართველოს თავდაცვის მინისტრი ლევან იზორია ისრაელში შეხვდა ავიგდორ ლიბერმანს, სადაც ხელი მოეწერა მემორანდუმს უსაფრთხოების სფეროში თანამშრომლობის შესახებ.

## ეკონომიკური ურთიერთობები 
1991 წლის შემდეგ, ორი ქვეყნის სავაჭრო კავშირები მნიშვნელოვნად გაძლიერდა. 2016 წელს სავაჭრო ბრუნვამ 30 მილიონი დოლარი შეადგინა, ხოლო 2017 წელს ეს რიცხვი 91 მილიონ დოლარს მიაღწია. ძირითადი იმპორტი საქართველოდან – ნავთობპროდუქტები, ხოლო ისრაელიდან – სასოფლო-სამეურნეო ქიმიკატები.

2018 წელს ისრაელის ვაჭრობის მინისტრი ელი კოენი ეწვია საქართველოში, სადაც გამართა შეხვედრები დიმიტრი ქუმსიშვილთან, ხელი მოეწერა მემორანდუმს თავისუფალი ვაჭრობის შეთანხმების მიზანშეწონილობის შესამოწმებლად.

2020 წელს, შრომითი მიგრაციის საკითხების შესახებ შეთანხმების გაფორმების შემდეგ, საქართველოს მოქალაქეებს ეძლევათ შრომის ლეგალურად აღიარება ისრაელში, გარკვეულ სექტორებში.

2010 წელს ისრაელმა და საქართველომ ხელი მოაწერეს ორმხრივ შეთანხმებას ტურიზმისა და საჰაერო მიმოსვლის შესახებ. 2010 წლის ოქტომბერში საქართველოს ეკონომიკისა და მდგრადი განვითარების მინისტრი ვერა ქობალია ისრაელს ეწვია.

## თანამშრომლობა სამხედრო სფეროში 
ისრაელი და საქართველო აქტიურად თანამშრომლობენ სამხედრო სფეროში. ისრაელმა საქართველოს ჯავშანტექნიკა, მცირე იარაღი და უპილოტო საფრენი აპარატების ფლოტი მიაწოდა. ისრაელმა საქართველოს LAR-160 სარაკეტო გამშვები სისტემები, ტანკსაწინააღმდეგო ნაღმები და კასეტური ბომბები მიაწოდა.

## კულტურული აქტივობები 
2010 წლის 9 მარტს საქართველოს კინოს სახლში ისრაელის სახელმწიფო საელჩოს პატრონაჟით გაიმართა ისრაელის კინოს ფესტივალი. ფესტივალი 9-16 მარტის განმავლობაში მიმდინარეობდა. წარმოდგენილ ფილმებს შორის იყო: არი ფოლმანის ანიმაციური ფილმი „ვალსი ბაშირთან“, შემი ზარჰინის „შლომის ვარსკვლავი“, ელი კოენის „რუტენბერგი“, შაი კანოტის „კოლუმბიური სიყვარული“, ამოს გიტაის „კედმა“, იოსეფ კედარის „ბოფორტი“ და ავი ნეშერის „მოუხვიე მარცხნივ სამყაროს ბოლოს“.

## სქოლიო 
კატეგორია:საქართველოს დიპლომატიური ურთიერთობები
კატეგორია:ისრაელის დიპლომატიური ურთიერთობები
კატეგორია:საქართველოს საგარეო ურთიერთობები
კატეგორია:ისრაელის საგარეო ურთიერთობები
კატეგორია:დიპლომატიური ურთიერთობები ანბანის მიხედვით